ไทย-เวียดนาม ร่วมแก้ไขการส่งออกผลไม้ไทยผ่านไปจีน พร้อมหารือความร่วมมือด้านการค้าการลงทุนระหว่างกัน
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภายหลังประชุมร่วมทางการค้า (Joint Trade Committee: JTC) ไทย-เวียดนาม ครั้งที่ 4 กับนายเหวียน ห่ง เซียน รัฐมนตรีว่าการกระทรวงอุตสาหกรรมและการค้า ของเวียดนาม ว่า ได้หารือประเด็นที่สำคัญทางการค้า การลงทุน โดยเฉพาะการแก้ไขอุปสรรคทางการค้า ระหว่างไทย-เวียดนาม และการแก้ไขปัญหาการส่งออกผลไม้ไปจีน ซึ่งขอให้เวียดนามเจรจากับทางการจีน เพื่ออำนวยความสะดวกบริเวณด่านชายแดนเวียดนาม-จีน ซึ่งทางการเวียดนามจะขยายระยะเวลาการเปิดด่านเพิ่มเติม พร้อมทั้งจะตั้งผู้แทนไปเจรจาด้านมาตรการการนำเข้าผลไม้และตั้งด่าน Green Lane เพื่ออำนวยความสะดวกให้สินค้าที่ผ่านมาตรฐานโควิดเข้าจีนให้เร็วขึ้น นอกจากนี้ มีการเจรจาในประเด็นอื่นๆ ทั้งการสนับสนุนให้ทั้ง 2 ฝ่าย เพิ่มความร่วมมือด้านสุขอนามัยในรูปแบบคณะทำงานตามที่ได้มีการลงนาม MOU ระหว่างกันไว้เพื่อแก้ไขปัญหาการนำเข้า-ส่งออกสินค้าเกษตร การสนับสนุนเข้าร่วมกิจกรรมส่งเสริมการค้าระหว่างกันทั้งออฟไลน์และออนไลน์ การผลักดันการลงทุนในเวียดนามในสาขาพลังงานและแต่งตั้งคณะทำงานเพื่อแลกเปลี่ยนกฎระเบียบระหว่างกัน นอกจากนี้ ภายในงานยังมีการจับคู่ธุรกิจ (Business Matching) โดยมีคู่เจรจา 31 คู่  ประกอบด้วย ผู้ประกอบการไทยจำนวน 31 คน และเวียดนาม 12 คน ซึ่งคาดการณ์ว่าอาจสร้างมูลค่าทางการค้าทันที 30 ล้านบาท ทั้งนี้ที่ผ่านมา เวียดนามถือเป็นประเทศคู่ค้าสำคัญอันดับที่ 6 ของไทย โดยปีที่ผ่านมาไทยและเวียดนามมีการค้าร่วมกันมูลค่ากว่า 20,000 ล้านเหรียญสหรัฐ และตั้งเป้าจะเพิ่มขึ้นถึง 25,000 ล้านเหรียญสหรัฐภายในปี 2568